(Návrh)

zmien a doplnení Legislatívnych pravidiel vlády Slovenskej republiky

Legislatívne pravidlá vlády Slovenskej republiky, schválené uznesením vlády Slovenskej republiky z 8. apríla 1997 č. 241, v znení uznesenia vlády Slovenskej republiky zo 16. decembra 1999 č. 1118, uznesenia vlády Slovenskej republiky z 28. novembra 2001 č. 1130, uznesenia vlády Slovenskej republiky z 19. novembra 2003 č. 1097, uznesenia vlády Slovenskej republiky z 28. septembra 2005 č. 736 a uznesenia vlády Slovenskej republiky z 26. marca 2008 č. 188 sa menia a dopĺňajú takto:

1. Čl. 4 sa dopĺňa odsekom 5, ktorý znie: 
„(5) Návrhy zákonov sa technicky vyhotovujú prostredníctvom aplikácie Editor právnych predpisov.“. 

2. V čl. 9 ods. 2 úvodné vety znejú: „Predkladateľ zverejní návrh zákona na pripomienkové konanie na Portáli právnych predpisov (ďalej len „portál“). Zároveň predkladateľ zašle prostredníctvom portálu elektronický oznam o zverejnení návrhu zákona na pripomienky“. 

3. V čl. 9 odseky 4 a 5 znejú: 
„(4) Oznam o zverejnení návrhu zákona (odsek 2) môže predkladateľ zaslať aj iným štátnym orgánom, orgánom územnej samosprávy, stavovským organizáciám a iným inštitúciám.

„(5) Oznam o zverejnení návrhu zákona (odsek 2) obsahuje názov návrhu zákona, číslo materiálu, lehotu na zaslanie pripomienok, odkaz na presnú adresu umiestnenia materiálu na portáli, a elektronickú adresu, na ktorú možno zaslať pripomienky v prípade nefunkčnosti portálu.”.

4. V čl. 9 ods. 6 prvá veta znie: 
„Lehota na zaslanie pripomienok je 15 pracovných dní, ak predkladateľ neurčí dlhšiu lehotu; lehota začína plynúť dňom zverejnenia návrhu zákona na pripomienkovanie na portáli.“. 

5. V čl. 9 ods. 7 poslednej vete sa za slovo „dní“ vkladá bodkočiarka a slová „odo dňa doručenia oznamu o zverejnení návrhu zákona (odsek 2)“ sa nahrádzajú slovami „lehota začína plynúť dňom zverejnenia návrhu zákona na pripomienkovanie na portáli“.“.

6. V čl. 9 odsek 8 znie: 
„(8) Podpredsedovia vlády, orgány a inštitúcie podľa odsekov 2 a 3 zasielajú pripomienky vždy v elektronickej podobe prostredníctvom portálu, a ak ide o zásadné pripomienky, súčasne aj v listinnej podobe alebo v elektronickej podobe podpísané zaručeným elektronickým podpisom.9) Ostatní pripomienkujúci zasielajú pripomienky výlučne v elektronickej podobe prostredníctvom portálu. Verejnosť môže zaslať pripomienky v elektronickej podobe prostredníctvom portálu, v elektronickej podobe na určenú elektronickú adresu alebo v listinnej podobe; ustanovenie čl. 10 ods. 8 tým nie je dotknuté.“. 

Poznámka pod čiarou k odkazu 9 znie: 
„9) § 4 zákona č. 215/2002 Z. z. o elektronickom podpise a o zmene a doplnení niektorých zákonov v znení neskorších predpisov.“. 

7. V čl. 10 ods. 6 sa na konci pripája táto veta: „Ak sa hromadná pripomienka uplatnila v elektronickej podobe prostredníctvom portálu, zoznam fyzických osôb a právnických osôb, ktoré sa stotožnili s hromadnou pripomienkou, možno predkladateľovi zaslať aj iným spôsobom ako prostredníctvom portálu.“. 

8. V čl. 10 ods. 8 sa v prvej vete slová „elektronickou formou“ nahrádzajú slovami „v elektronickej podobe prostredníctvom portálu“. 

9. V čl. 10 ods. 8 posledná veta znie: „Pripomienky, ktoré neboli zaslané v elektronickej podobe prostredníctvom portálu a pisárske, gramatické a štylistické pripomienky, sa vo vyhodnotení pripomienkového konania [čl. 13 ods. 2 písm. e)] neuvádzajú; tým nie je dotknutá povinnosť predkladateľa takéto pripomienky vyhodnotiť.”.

10. V čl. 10 ods. 9 sa slová „elektronickou formou“ nahrádzajú slovami „v elektronickej podobe“. 

11. V čl. 11 ods. 1 sa slová „Doložku finančných, ekonomických, environmentálnych vplyvov, vplyvov na zamestnanosť a podnikateľské prostredie“ nahrádzajú slovami „doložku o posúdení vplyvov“. 

12. V čl. 12 ods. 2 sa slová „Doložky finančných, ekonomických, environmentálnych vplyvov, vplyvov na zamestnanosť a podnikateľské prostredie“ nahrádzajú slovami „doložky o posúdení vplyvov“.

13. V čl. 12 ods. 3 sa slová „Doložka finančných, ekonomických, environmentálnych vplyvov, vplyvov na zamestnanosť a podnikateľské prostredie“ nahrádzajú slovami „doložka o posúdení vplyvov“.

14. Čl. 12 sa dopĺňa odsekom 5, ktorý znie: 
„(5) Dôvodovú správu vrátane jej osobitnej časti, doložky o posúdení vplyvov, doložky zlučiteľnosti a tabuľky zhody s právom Európskych spoločenstiev a právom Európskej únie predkladateľ vkladá na portál prostredníctvom portálom určenej šablóny. Ak zaslala Európska komisia vzor tabuľky zhody ku konkrétnej smernici, predkladateľ vkladá tabuľku zhody s právom Európskych spoločenstiev a právnom Európskej únie na portál v tejto forme.“. 

15. V čl. 13 ods. 2 písmeno f) znie: 
„f) dôvodovú správu, vrátane doložky o posúdení vplyvov, doložky zlučiteľnosti a tabuľky zhody s právom Európskych spoločenstiev a právom Európskej únie,“.

16. V čl. 13 sa za odsek 2 vkladá nový odsek 3, ktorý znie: 
„(3) Náležitosti materiálu uvedené v odseku 2 písm. a), b), c), e), f) a h) predkladateľ vkladá na portál prostredníctvom portálom určených šablón. Náležitosti uvedené v odseku 2 písm. d) a g), ak sú súčasťou materiálu, pripojí predkladateľ v elektronickej podobe prostredníctvom portálu.“.

Doterajšie odseky 3 až 6 sa označujú ako odseky 4 až 7. 

17. V čl. 13 odsek 7 znie: 
„(7) Návrh zákona predkladateľ na rokovanie legislatívnej rady predkladá aj v elektronickej podobe, a to prostredníctvom portálu a Úrad vlády Slovenskej republiky ho zverejní na svojej internetovej stránke; zo spôsobu zverejnenia musí byť zrejmé, že ide o návrh zákona predložený na rokovanie legislatívnej rady. Ak je portál nefunkčný, návrh zákona možno predložiť na rokovanie legislatívnej rady aj na inom vhodnom elektronickom médiu na prenos údajov.“. 

18. V čl. 14 ods. 4 sa bodka na konci nahrádza čiarkou a pripájajú sa tieto slová: „a to aj v elektronickej podobe.“. 

19. V čl. 17 odsek 2 znie: 
„(2) Vládny návrh zákona sa považuje za podaný vtedy, ak je doručený predsedovi národnej rady cez podateľňu Kancelárie Národnej rady Slovenskej republiky v počte výtlačkov určených národnou radou, vrátane piatich podpísaných a v elektronickej podobe prostredníctvom portálu so sprievodným listom predsedu vlády a s príslušným uznesením vlády. Ak je portál nefunkčný, vládny návrh zákona možno predložiť do podateľne Kancelárie Národnej rady Slovenskej republiky aj na inom vhodnom elektronickom médiu na prenos údajov.“.

20. V čl. 20 ods. 2 písmeno c) znie: 
„c) doložku o posúdení vplyvov,“.

21. V čl. 22 ods. 1 sa slová „na prerokovanie vláde a legislatívnej rade“ nahrádzajú slovami „v elektronickej podobe a v listinnej podobe na prerokovanie vláde a legislatívnej rade; elektronická podoba materiálu sa predkladá prostredníctvom portálu“.

22. V čl. 22 ods. 2 sa slová „čl. 13 ods. 3 a 4“ nahrádzajú slovami „čl. 13 ods. 4 a 5“. 

23. Čl. 23 znie:

„Čl. 23

Čl. 2 až 7, čl. 10a, čl. 11, čl. 12 ods. 5, čl. 13 ods. 1 až 3, 6 a 7, čl. 14 a 15 platia primerane aj pre nariadenie vlády.“. 

24. V čl. 24 ods. 1 sa v prvej vete bodka na konci nahrádza bodkočiarkou a pripájajú sa tieto slová: „odôvodnenie predkladateľ vkladá na portál prostredníctvom portálom určenej šablóny.“.

25. V čl. 24 odsek 2 znie: 
„(2) Oznam o zverejnení návrhu vyhlášky na pripomienkové konanie zašle predkladateľ ministerstvám, iným ústredným orgánom štátnej správy alebo iným orgánom a inštitúciám, v pôsobnosti ktorých sa právna úprava realizuje alebo ktorých sa problematika návrhu vyhlášky týka, a to v elektronickej podobe prostredníctvom portálu; čl. 9 ods. 5 platí primerane.“. 

26. V čl. 24 ods. 4 prvá veta znie: „Návrh vyhlášky upravený podľa výsledkov pripomienkového konania zašle predkladateľ, a to aj v elektronickej podobe prostredníctvom portálu, stálej pracovnej komisii legislatívnej rady (ďalej len „stála pracovná komisia“) príslušnej podľa obsahu vyhlášky so žiadosťou o prerokovanie návrhu vyhlášky a zaujatie stanoviska k nej.“. 

27. V čl. 24 odsek 6 znie: 
„(6) Stála pracovná komisia vypracuje závery a odporúčania a oznámi ich v elektronickej podobe a v listinnej podobe predkladateľovi do 10 dní od prerokovania návrhu.“. 

28. V čl. 24 odsek 9 znie: 
„(9) Čl. 2 až 7, čl. 10a, čl. 11, čl. 12 ods. 5, čl. 13 ods. 2 až 5, čl. 13 ods. 7 a čl. 15 platia primerane aj pre vyhlášky.“. 

29. V čl. 25 ods. 1 druhá veta znie: „K žiadosti sa pripájajú tri vyhotovenia nariadenia vlády v listinnej podobe; v elektronickej podobe predkladá nariadenie vlády na vyhlásenie v zbierke zákonov predkladateľ prostredníctvom portálu, a to po jeho podpísaní predsedom vlády.“. 

30. V čl. 25 ods. 2 sa na konci pripája táto veta: „V elektronickej podobe sa vyhláška, výnos a opatrenie predkladá na vyhlásenie v zbierke zákonov prostredníctvom portálu; to platí aj vtedy, ak sa výnos alebo opatrenie vyhlasuje v zbierke zákonov uverejnením oznámenia o ich vydaní.“. 

31. V čl. 25 ods. 3 písm. a) sa vypúšťajú slová „a disketa s textom vyhlášky, výnosu alebo opatrenia spracovaných v elektronickej forme“.

32. Čl. 25 sa dopĺňa odsekom 6, ktorý znie:
„(6) Ak je portál nefunkčný, vykonávacie predpisy podľa odsekov 1 a 2 možno predložiť na vyhlásenie aj na inom vhodnom elektronickom médiu na prenos údajov.“. 

33. V Čl. 28 sa na konci pripája táto veta: „Podľa zmien a doplnení legislatívnych pravidiel schválených uznesením vlády z ... 2008 č. ... sa postupuje od 1. januára 2009.“. 

34. V prílohe č. 2 v bode 40 sa za slovami „v celom texte zákona“ vypúšťa čiarka a súčasne sa vypúšťajú tieto slová: „v právnych predpisoch vydaných na jeho vykonanie a v súvisiacich právnych predpisoch“. 

35. V prílohe č. 2 sa v bode 62 vypúšťajú tieto vety: „Príslušné ministerstvo alebo iný ústredný orgán štátnej správy pripojí k predloženému vládnemu návrhu zákona aj disketu s textom tohto návrhu spracovaného v elektronickej forme. V tomto prípade treba použiť výmenný formát textových súborov ASCII a textový kód PC – Latin II.“. 

36. V prílohe č. 2 sa vypúšťa bod 66.